Disney+ dumper prisen for at mule Netflix

Det er ikke sjovt at få underholdningsmastodonten Disney på nakken, men det er lige præcis hvad Netflix får til efteråret. Disney har under et investormøde meddelt, at de lancerer en samlet streamingpakke med både film, sport og tv-serier for et forbavsende lavt beløb; 12,99 dollars – eller knapt 90 kroner. Pakken inkluderer abonnementer på Disney+, ESPN+ og Hulu.

Tilbuddet bliver tilgængeligt til november, når Disney+ tjenesten lanceres, og repræsenterer en 30 procents rabat i forhold til de normale priser. Det er svært at tolke tiltaget som andet end en uppercut til Netflix – og de øvrige streamingtjenester som Mickey Mouse og kompagni skal konkurrere mod.

Selv om det forventes at Disney-tjenesten lanceres i Danmark, har vi dog hverken ESPN+ eller Hulu, så tilbuddet vil næppe være tilgængelig herhjemme. Vi kan dog håbe på, at mastodonten går ud med en lige så aggressiv prissætning.

Streamingtjenesten bliver sandsynligvis også tilgængelig via Amazon, Apple og andre distributører, fortalte Disney-bossen Bob Iger. Der er endnu ikke indgået endelige aftaler med de to virksomheder, men Iger understregede at de begge er interesserede. Han fortalte også, at det vil være vigtigt at tjenesten vokser hurtigt, hvorfor distributionensaftaler bliver væsentlige.

Nyheden vil gøre ondt på Netflix, der i forvejen oplever problemer med at de amerikanske abonnenter siver. Læg dertil at efteråret ser ud til at blive et rent blodbad, da også Apple lancerer sin verdensomspændende streamingtjeneste, Apple TV+.

Disney+ dumper prisen for at mule Netflix