Obi-Wan Kenobi vender tilbage i egen serie på Disney+

Skuespilleren Ewan McGregor er klar til endnu en omgang i Obi-Wan Kenobis kåbe. Ifølge Variety og en række andre kilder har skuespilleren skrevet under på at medvirke i en ny tv-serie på Disney+ streamingtjenesten. McGregor spillede rollen som Obi-Wan Kenobi i de tre prequel-film fra starten af årtusindet.

Der er endnu ingen detaljer om serien, men der spekuleres i, at Disney vil fortælle mere om den på D23 Convention, der løber af stabelen 23-25 august.

Der har i flere år gået rygter om, at Disney planlagde et Obi-Wan solo-projekt, muligvis en biograffilm fra samme hylde som Rogue One: A Star Wars Story og Solo: A Star Wars Story. Men sidstnævntes mildest talt begrænsede succes skulle efter sigende have fået Disney på andre tanker. Det vides ikke om den kommende Obi-Wan Kenobi-serie er baseret på den film eller om den er helt ny.

Det lader i den grad til, at Star Wars-universet skal være med til at skubbe Disney+ tjenesten i gang. Optagelserne til den første sæson af den første ”rigtige” Star Wars tv-serie, med rigtige skuespillere, The Mandalorian, er overstået og får efter planen premiere til efteråret. Ifølge Disney bliver The Mandalorian historien om en dusørjæger i bedste Boba Fett-stil. Den kommet til at foregå mellem Episode 6 og 7, en tid hvor Imperiet er omstyrtet og der endnu ikke er nogen First Order.

Derudover er der rygter om, at Disney vil lave en serie bygget omkring Rogue One-figuren Cassian Andor.

Obi-Wan Kenobi vender tilbage i egen serie på Disney+