Danmark snydes for Disney+

Fordømt. Disney har i dag meddelt, at streamingtjenesten Disney+ i første omgang kun kommer til USA, Canada og Holland. Det bliver den 12. november. Ugen efter åbnes der for tjenesten i Australien og New Zealand., mens der ikke sættes navne på tredje bølge. Blot siger underholdningsgiganten, at de fleste store markeder vil være dækket inden for to år. Det meddeler The Verge.

Prisen for at få adgang til tjenesten i Holland bliver 6,99 Euro – hvilket svarer til lidt over 52 kroner. Som vi tidligere har skrevet, har Disney også planer om at tilbyde et samlet abonnement på Disney+, Hulu og ESPN+ for 12,99 dollars – knapt 90 kroner.

Giganten har samtidig bekræftet, at de har indgået aftaler med en række virksomheder, der skal distribuere Disney+ via deres platforme. Det betyder blandt andet, at tjenesten vil kunne ses på Apple TV, Android-enheder, Xbox One og PlayStation 4. Den komplette liste er her:

Apple TV

Android mobile enheder

Chromecast

Android TV

Internet-browsere på desktop

iPad

iPhone

PlayStation 4

Roku TV

Xbox One

Mest overraskende er det, at hverken Amazon Fire TV eller Amazon Fire tablets figurerer på listen. Endnu i hvert fald. Der er naturligvis mulighed for at det kan ske inden tjenesten åbner til november.

Efter Disney løfter sløret for sin nye streamingtjeneste, dukkede der hurtigt en dansk sprogversion af sitet op, hvor brugere kunne tilmelde sig yderligere info; det gav håb om, at Danmark var med fra starten. Men sådan skal det altså ikke være.

Der kommer sandsynligvis flere Disney+ nyheder i løbet af ugen, når Disneys D23-konference åbner.

Danmark snydes for Disney+