Disney løfter sløret for Disney+

Under et investormøde i nat, dansk tid, gav Disney det hidtil tætteste kig på sin kommende Disney+ streamingtjeneste. Virksomheden viste både den nye app og gav informationer om indhold, lancering og priser.

Disney+ lanceres den 12. november og prisen for et abonnement bliver på bare 6,99 dollars – eller 69,99 dollars om året, hvis du vælger et årsabonnement.  Det er en aggressiv prissætning, da det billigste abonnement hos den værste konkurrent, Netflix, koster 9 dollars om måneden. Og for amerikanere er der endda mulighed for at få tjenesten endnu billigere, idet firmaet vil lancere en form for kombinationspakker med Disney+, ESPN+ og Hulu.

Hvad den danske pris bliver – og om tjenesten åbner samtidig herhjemme, vides ikke. Men et bud på en pris er 80 kroner.

Smugkig på appen

Disney gav også et smugkig på den app, der skal formidle tjenesten til brugerne. Set med designbriller er appen ret basal og vil næppe forvirre dem, der normalt bevæger sig rundt på streamingtjenester. De fortalte at tjenesten vil kunne ses på alle platforme, nemlig smart-tv, mobiltelefoner, tablets og computere. Præcis hvilke enheder blev der også teaset med; både Roku, PlayStation 4 og Apple TV blev nævnt eller vist.

Det bliver muligt at gemme film og tv-serier fra tjenesten på enhederne, så indholdet kan ses selv om man ikke har internetdækning.

Disney, Pixar, Marvel, Star Wars … et imponerende katalog.

Disney kunne også fortælle om indholdet på tjenesten. Samtlige Pixar-film og -kortfilm vil være tilgængelig, ligesom filmene WandaVision, Falcon and Winter Soldier, Frozen 2 og meget mere. Som det ses på billedet, er Disney også klar med den eksklusive Star Wars-serie The Mandalorian, der kun vises på Disney+ og efter sigende skulle have et budget i Game of Thrones-ligaen.

Det blev også bekræftet, at samtlige Star Wars-film vil være tilgængelig på tjenesten indenfor det første år. Lad os håbe det inkluderer Episode 9, der får biopremiere til december …

Under alle omstændigheder lader det til, at Disney står med stærke kort på hånden i kampen mod Netflix, HBO og de øvrige.

Disney løfter sløret for Disney+